– Dette har jeg kommentarer til. Vi skal unngå å ha sendinger på betalkanaler i OL, for vi har alltid hatt et prinsipp i Den internasjonale olympiske komiteen som sier at man ikke skal behøve å betale noe mer eller noe ekstra for å se noe fra de olympiske leker, sier Heiberg til NTB. Arbeidet med TV-rettigheter er et av hovedarbeidsområdene til det norske IOK-medlemmet, så han vet absolutt hva han snakker om, og han sier at han kommer til å jobbe hardt for at flest mulig skal få muligheten til å se levende bilder fra OL også i årene som kommer, uten å måtte skaffe seg dyre betal-TV-abonnementer. Prinsipp Heiberg sier at IOK vil ha olympiske leker ut til folket, og derfor er det ingen god løsning å la de kommersielle kanalene styre OL-sendingene på TV. – Vi satser på at OL skal sendes på de store riksdekkende kanalene. Det er et prinsipp vi kommer til å holde på, sier Heiberg uten å nøle. – Hvordan skal dere hindre betalkanalene tilgang til disse rettighetene? – Det er IOK som treffer den endelige beslutningen om hvem som skal tildeles TV-rettighetene, så det ligger alene i Den internasjonale olympiske komiteen. Jeg sitter selv i den lille kommisjonen som bestemmer dette, så det skal jeg være med å beslutte, forteller Heiberg til NTB. Garanti Heiberg går langt i å garantere at de kommende olympiske lekene kommer til å gå på riksdekkende TV, men det er selvsagt grenser for hvor langt inn i framtiden han kan se.